khistorydata/jeongjo-sjw-relations huggingface dataset:
정조 19년
乙卯正月初九日午時上御便殿右承旨兵曹判書同爲入侍時右承旨李晩秀假注書趙台榮記注官金良倜承膺祚兵曹判書金載瓚以次進伏訖上曰兵判進前奏事可也載瓚曰今月二十一日景慕宮動駕時隨駕禁軍及馬步軍以幾番幾哨磨鍊餘軍留營何以爲之而十六日動駕時禁衛營率守摠軍留陣事命下矣今番則何以擧行乎上曰步軍十五哨馬軍五哨爲先後廂御營廳率守摠受料軍留陣禁軍全數隨駕而留營依例爲之可也載瓚曰王大妃殿詣景慕宮時先後廂軍當爲磨鍊而取考前例則以四百名磨鍊矣今亦依此擧行乎上曰以四百名磨鍊可也載瓚曰惠慶宮詣景慕宮時先後廂軍當爲磨鍊而取考前例則以四百名磨鍊矣今亦依此擧行乎上曰亦以四百名磨鍊可也載瓚曰中宮殿詣景慕宮時先後廂軍當爲磨鍊而取考前例則以四百名磨鍊矣今亦依此擧行乎上曰以三百名磨鍊可也載瓚曰此後如非單殿擧動分司勿稟差出事曾有傳敎矣今二十一日王大妃殿惠慶宮中宮殿詣景慕宮時侍衛當以分兵曹分摠府磨鍊故敢此仰達上曰分司依例差出承史亦爲差出皆於今日政擧行而承旨之牌招及兵摠堂郞肅拜皆令臨時爲之事分付可也載瓚曰取考謄錄則在前王大妃殿惠慶宮中宮殿動駕時侍衛禁軍以內禁衛三十員兼司僕羽林衛各五人侍衛矣今番則何以爲之乎上曰慈殿慈宮動駕內禁衛三十員兼司僕羽林衛各十員磨鍊內殿動駕內禁衛二十員兼司僕羽林衛各五員磨鍊可也載瓚曰在前內殿廟見禮時宗廟永寧殿設布帳及大門外洞口至設布帳竝令訓局擧行矣今亦依此例宮內及大門外洞口至設布帳令訓局擧行何如上曰依爲之出擧條載瓚曰二十一日動駕時出宮門路及道路預先稟定然後可以擧行而王大妃殿惠慶宮中宮殿出宮內門路亦當預先稟定故敢此仰達上曰其日天明後先爲動駕入齋殿慈殿宮出宮後出至長慶橋祗迎還宮時亦依此爲之還入齋殿待殿宮還內然後當還宮矣門路則出宮當自弘化門由梨峴大路爲之慈殿動駕由壽靜門慈宮動駕由永淸門內殿則由宣化門而外門路皆以弘化門梨峴大路磨鍊隨駕百官則分四處陪從之際必致苟簡堂下侍從未付軍職人及武臣邊禦以上蔭官牧府以上時無職名人今日政改付軍職預爲分排啓下可也命退諸臣以次退出
정조 19년
行都承旨李祖源坐行左承旨洪義榮坐右承旨李晩秀內閣直左副承旨李益運坐右副承旨李相璜坐直同副承旨蔡弘遠坐直注書鄭文始病一員未差假注書吳泰曾仕直趙台榮仕事變假注書未差
정조 19년
傳于蔡弘遠曰推考房承旨入侍
정조 19년
李晩秀啓曰春帖子製述人旣已抄啓矣弘文提學閔鍾顯都監進藝文提學李秉鼎卽爲牌招以爲出韻科次之地何如傳曰允
정조 19년
傳于李相璜曰臺諫尹永僖外無論詣臺不詣臺一竝臺望拔去政官牌招開政差代待下批牌招署經尹永僖牌去來嚴飭
정조 19년
傳于李相璜曰三殿動駕時東班百官有堂上衙門各一員例爲進參實摠管及分摠管中有實職人摠管竝許遞今日政差出
정조 19년
傳于李相璜曰臺臣尹永僖承牌謝恩行臺諫之事然後情勢曲諒已有下敎矣旣詣臺又謝恩本職今姑許遞俾伸廉隅其代今日政亦爲差出一體牌招
정조 19년
有政吏批判書徐鼎修進參判黃昇源進參議韓晩裕進行都承旨李祖源進李鼎揆爲大司憲李殷模爲大司諫崔烜爲執義崔重圭爲司諫李儒修爲掌令柳憲周爲持平金熙華張錫胤爲正言魚在沼爲司僕主簿鈴恩君單尹昹兼春秋單尹寅基
정조 19년
傳于李相璜曰未下直守令皆令明日內辭朝其中長津府使呈旬云而情理雖如許承傳旣有之肅川之代今日政差出相換待下批亦令明日辭朝未署經守令今日內署經使之明日下送
정조 19년
吏批再政金魯直爲肅川府使
정조 19년
吏批三政長津府使李馨秀肅川府使金魯直相換
정조 19년
兵批判書金載瓚進參判柳誼病參議尹長烈入直進參知閔昌爀病左副承旨李益運進安春君燝爲都摠管尹得逵爲副摠管洪檍奇彦鼎爲分都摠管鄭益祚尹弘烈爲分副摠管副護軍單朴瑞源兪岳柱李益洙副司直單申光履朴宗來安廷善副司果單鄭魯榮
정조 19년
傳于蔡弘遠曰昨夜兩司事豈成說乎酬應之公然徹宵姑無論國綱自國綱臺體自臺體分義自分義情勢自情勢在闕外至今不爲膺命使召牌無去來自有臺閣以來所未有之駭擧雖以夜深後承牌經宿於臺廳之諸臺言之僚臺之擧措目擊而耳聞默無一言諸臺事節節駭然所當嚴處而赦令當前亦近於不誠卽令該房詣臺諸臺之尙不傳啓在闕外諸臺之尙不入來之罪不可仍置爲先以前牌催促於詣臺諸臺使之入侍
정조 19년
蔡弘遠以上號都監都提調意啓曰王大妃殿加上尊號景慕宮追上尊號惠慶宮加上尊號冊寶印自都監詣闕班次圖及陪進景慕宮班次圖合二件謹此封進之意敢啓傳曰知道
정조 19년
蔡弘遠以上號都監都提調意啓曰各房工役今已完畢匠手竝皆放送堂上郞廳輪回仕進監造官仍爲輪直而冊寶印封裹日時令日官推擇則今正月初十日午時爲吉云以此日時擧行何如傳曰允
정조 19년
蔡弘遠以禮曹言啓曰今正月二十一日展謁景慕宮日慈殿慈宮亦當詣宮問其合行儀節於在外大臣儒臣收議草記批旨內領敦寧之不爲獻議過矣値此無前慶禮進身京輦趨造班聯必不待敦勉則獨於收議如是逡巡豈可乎哉更遣禮郞收議以來後令內閣玉署之臣取諸議仍又博考王朝之禮以聞可也事命下矣發遣禮郞收議于領敦寧府事臣兪彦鎬則以爲臣於日前猥蒙王人之遠辱詢以莫重之盛典自顧罪累縮伏不敢隨衆獻議徊徨悚惕汔玆未已不意玆者又伏承更遣禮郞收議以來之聖敎且惶且感精爽飛越臣之得有今日何莫非天地父母至仁大德而躬逢千一之嘉會恭聞縟儀之將擧懽忻慶忭雖不敢唐突於班聯亦不敢偃處於鄕里方將趁期進伏於近京之地小伸微忱而惟玆邦禮所係至大以臣罪戾之蹤何敢以恒人自處猥有仰對自犯僭妄之科哉申命之下末由奉承伏地震懍不知所達云矣敢啓傳曰知道値此無前之慶會在大官之列者豈可不參賀班乎年前事雖因本事之所重處分自知其過當伊日次對之未簉實由於筵敎之未及諦悉云近始知其委折擬於早晩另施敦迫之擧而際適有收議事先示勉出之意矣觀此草記不惟不爲獻議亦不欲進身大庭虛佇之餘冞增歉悵玆遣史官更敷心腹卿須卽日登途入處京第以爲從近相面之地事傳諭與之偕來收議事更遣禮官捧來可也
정조 19년
蔡弘遠以宣惠廳言啓曰惠慶宮寶齡周甲加上尊號稱慶陳賀方物物膳中北關所封之無詳定懸價者關問本道更爲磨鍊之意已爲草記蒙允矣該道報狀今始來到故取考成冊則或有懸價者或有營邑自備者懸價物種依前以米磨鍊別單區別書入之意敢啓傳曰知道
정조 19년
李益運以訓鍊都監言啓曰本局中軍李儒敬以華城都廳纔已下去而動駕不遠不可以兼中軍擧行今姑改差何如傳曰允
정조 19년
李益運以訓鍊都監言啓曰本局中軍今當差出而擬望之人乏少外任竝擬何如傳曰允
정조 19년
兵曹口傳政事以尹得逵爲訓鍊都監中軍
정조 19년
李相璜以義禁府言啓曰時囚罪人朴思弼崔廷岳徐有龍等原情公事判付內相考金川前倅事件勘律稍輕則仍其律公罪勘放稍重則加等私罪勘放而功議區別後以草記議處事命下矣取考諸囚爰辭則遂安郡守朴思弼下屬討索之不能禁戢與金川倅雖無異同而其所捧錢不過十兩則比金川之三十七兩爲稍輕以不應爲事理公罪律杖八十收贖而其十四代祖仲孫靖難功臣功減一等杖七十以公罪收贖放送肅川府使徐有龍下屬捧賂至於四十兩之多而觀於供辭旣不能發明則比金川爲稍重加等以私罪杖九十收贖奪告身四等而其七代祖渻扈聖功臣達城府院君七寸親功議各減一等杖七十收贖奪告身二等放送至於崔廷岳現發於摘奸者爲四十兩而其所納供只是十三兩三錢又經營査云爾則囚供雖不足準信其在覈實之道不可徑先勘處分付道臣詳査報來後更爲稟處何如傳曰允
정조 19년
領中樞府事蔡濟恭箚曰伏以社壇祈年宸誠上格寒威頓消祀事利成臣忝叨陪班不勝欽歎之至第於伊日昵侍齋殿伏見聖候失音感氣未解侵夜回鑾之餘區區仰慮之忱歷日靡弛朝參次對兼行之命何爲而又降也臣固知殿下宵旰憂勤不自滿暇當此歲籥載新萬品昭蘇思所以闢四門而延百僚以講民國之謨而第念近年以來廊廟賓對無或曠期庶僚接見殆少虛日以臣見之殿下治法雖謂之日日朝參未爲過也何必御門高處侵寒早動輕犯聖人愼疾之戒然後始謂之朝參也耶況其日卽上號都監殿宮外習儀之日也堂郞諸臣勢將趨簉班聯仰覩禮畢而後始可以還就政府肄習禮貌則日勢亦必太晩矣顧今慶禮是何等莫重莫大之事也跛躄皆起瞻聆俱聳而其所肄習之節內懷悤遽之心外施草率之容禮欠舒泰事不專一則豈不有違於心不可兩用之訓乎殿下雖於節宣聖躬之方不遑自恤若加三思於所重之儀則必不待臣言之畢而惕然回悟矣臣猥承提擧之兪觸事昏耄擧行疎熳自速嚴敎泥首俟勘宜不敢自居大臣妄有所陳而愚衷耿耿不能自己冒進短箚伏乞聖明特寢朝參次對之命益加靜攝仍治臣不能事事之罪以警具僚以安私分千萬幸甚取進止答曰省箚具悉卿懇大禮前暇隙只是明日明日以後至念一排日有酬應朝參之兼行於外習儀日蓋不獲已也卿以莫重莫大之慶禮肄習悤處草率於日勢大晩之後謂有違於心不可兩用之訓則歲首朝參雖曰不可闕自有輕重之殊特允所請明日朝參次對之命置之今番都監擧行多有稽緩之節今日卽壽靜殿女官私習儀之日而所謂女執事輩贊唱如哂竝與笏記而不爲預待以致諸郞拿處之擧卿等不能董飭之責竊爲之慨然意謂受而爲謝何有此自引之辭過矣安心視事仍傳曰此批答令上號都監都廳郞廳傳諭于都提擧
정조 19년
行都承旨李祖源坐行左承旨洪義榮坐直右承旨李晩秀內閣直左副承旨洪仁浩坐右副承旨李益運坐直同副承旨洪大協坐注書鄭文始病一員未差假注書吳泰曾仕趙台榮仕直事變假注書柳遠鳴仕
정조 19년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李益運啓曰大司憲李鼎揆掌令李儒修持平柳憲周朴蓍壽呈辭執義崔烜在外掌令李心傳未署經監察茶時之意敢啓傳曰未署經臺諫又有一人豈可監察茶時此啓辭勿施牌招署經仍令分臺
정조 19년
李益運啓曰檢校直閣李晩秀今日入直於內閣而兵曹省記誤以徐有榘書塡以來至於入啓臣之矇然不察不勝惶悚原省記使之改修整以入而當該入直堂上不可無警從重推考郞廳所當重勘而本院請推之外無他可施之罰何以爲之敢稟傳曰允郞廳從重推考
정조 19년
事變假注書柳台佐奉命在外代以柳遠鳴爲事變假注書
정조 19년
傳于李益運曰軍士房承旨入侍
정조 19년
傳于李晩秀曰再明日習儀時都監堂上各差備執事服色今番則黑團領只於正日朝服事分付都監
정조 19년
傳于李祖源曰右副承旨同副承旨聞有實𧏮許遞前望單子入之待下批牌招察任
정조 19년
承旨前望單子入之洪仁浩洪大協落點
정조 19년
傳于洪仁浩曰分承旨遷轉之代令該曹口傳差出
정조 19년
以黃海監司李泰永狀啓載寧郡守鄭東元遭父喪事傳于洪仁浩曰令該曹口傳擇差待下批卽爲下送
정조 19년
吏曹口傳政事以金履九爲載寧郡守金啓洛李相璜爲分承旨
정조 19년
洪仁浩啓曰大司憲李鼎揆掌令李儒修持平柳憲周朴蓍壽司諫崔重圭正言張錫胤金熙華牌不進推考傳旨及罷職傳旨今方捧入而臺諫署經事命下之後如是違牌不卽擧行事甚未安大司憲更卽牌招而大司諫李殷模執義崔烜在外獻納尹行直陳疏入啓無以備員署經何以爲之敢稟傳曰違牌諸臺只推與都憲更卽牌招
정조 19년
洪仁浩以吏曹言啓曰新除授長津府使金魯直戶奴呈狀內矣上典年前重病之餘近添牽痰之症不能運步以此病狀萬無肅謝之望云故連爲嚴飭使之肅命而謂以實病終不入來飭敎催促之下如是稱頉極爲駭然爲先令該府拿問處之何如傳曰邊地厭避自有定律所謂病狀不過牽痰則其薄不欲赴焉敢發明令該府拿問考律勘處其代口傳差出可也
정조 19년
李晩秀以上號都監郞廳以都提調意啓曰王大妃殿加上尊號景慕宮追上尊號惠慶宮加上尊號玉冊文玉寶金印玉印篆文入刻後印出同粧一帖合六件謹此封進之意敢啓傳曰知道
정조 19년
吏曹口傳政事以李吉培爲長津府使
정조 19년
李祖源以宗簿寺提調意啓曰璿源譜略今已印出粧䌙矣進上進獻日字令日官推擇則今月十八日申時爲吉云以此日時本寺堂上郞廳校正官具儀仗鼓吹陪進仁政殿與承旨請承傳色奉入而奉謨堂奉安國朝御牒八高祖圖王妃世譜改張書本及璿源譜略內在件內閣件改張印本一體陪進自內閣依例稟旨改張五處璿閣奉安件自本寺次第擧行頒賜件亦爲收聚改張還給之意敢啓傳曰知道
정조 19년
洪仁浩以兵曹言啓曰今正月十一日武臣賓廳武經講書日次而中日相値不得爲之之意敢啓傳曰知道
정조 19년
僉知權裕疏曰伏以五慶同湊三冊將擧殿宮享萬年之壽朝野騰九如之頌而我殿下臨御二十年誕撫鴻運新迓駿命臣民懽忭小大同情伏念臣特一疏逖之賤品耳名編朝籍出入禁林殆近三十年所進不能補匱而拾遺退不能矯世而拔俗憂時髮白愛君心丹中夜流涕繼之以痛哭者且久矣殿下以今日朝廷爲何等朝廷也以今日習俗爲何等習俗也朝廷日漸陵夷習俗日漸詿謬肇自涓滴竟至滔天三綱淪矣九法斁矣國不得爲國人不得爲人臣未敢知孰主張是至此之極哉臣且置越俎之嫌不避膏礩之誅願得一言而死惟聖明少垂察焉恭惟我殿下以神武英明之姿天縱日新之學際千一之昌期御九五之寶位德必期堯舜孔孟治必欲唐虞三代猗歟一初之政卓乎百王之冠掃氛翳而義理昭朗煥黼黻而聲名洋溢人皆想望蔚然有太平之象矣迺自十五六載以來世道益陷民志逾惑潛銷暗削東頹西仆今至於莫可收拾之境者蔽一言曰貴近之罪也所謂貴近者何爲而有哉惟我殿下痛戚倖之顓權戒宦妾之知名至于庚子大處分而磊落光明可以有辭於千秋萬世於是乎一二貴近不得不出而上之所以貴而近之非他也直欲靖世道而一民志也彼貴近者反效戚倖之前套又無宦妾之小忠卽一市井無賴壞倫忘義之伍也專事陰陽手段徒長勢利膜子飢飽係於一匙欣慼由於單辭役心於升沈之際喪性於得失之間慾浪漲腹疑山起胸賂門之大開而靑蚨夜飛奸竇之早穿而蒼蠅日營言言而慢弄天威事事而假借朝令恩遇逾隆而不思報答之方地處逾密而敢懷背馳之圖周旋咫尺翕翕若親暱放倒拘檢汲汲如顚狂植黨結要都是籍賣鼓吻掀髯無非怨懟以若千古所未見之恩遇千古所未聞之地處有若千古所未聞所未見窮凶極惡之情節殿下其未知耶抑知而不知禁耶未知則有損於則哲之明也知而不禁則有欠於廓揮之乾斷也臣請抆血而陳之夫惡逆者天下所共憤也故小戎之婦女猶知湔羞之勇無衣之詩人亦解同仇之義而今也則不然外若聲討而逞狐媚之能內實傳襲而斷鸇逐之念或曰某也官太侈故聖心不怡而其罪至於死或曰某也勢所歸也故聖心見忤而其辟至於逆或曰某也好言議養名望故聖心不能無疑而輒欲除而去之其實非惡逆也一人先唱萬口和應春明車馬至登巷誓靑瑣冠佩如視戕斧此吳翼煥所謂將取姑與而翼煥特言之於文字此輩則轉相告戒而祕之故言之者在乎人鬼之關而祕之者榮寵自如彼翼煥渠從何而得聞聖心之如此乃爲此說耶渠亦有耳耳之及聞非不孟浪一聞再聞漸染訛誤至於自書以納則彼轉相告戒者豈非翼煥之根柢乎以習俗而變怪如此以朝廷而刑政如此此其罪固已上通于天而懸法私門設爲禁條細如牛尾密如蠶絲人之工於謀身而善於涉世者皆從旁蹊曲逕鑽刺出沒殆若渠率升壇而軍校齊聽發放至于閭井匹庶泯然一色雖擧其大綱而言之曰苞苴當匿也上徹則厭之曰往還當廢也上聞則忌之曰彼此之親習不可露也上知則必間之曰朋儕之讌遊不可謀也上聽則必惡之曰經用之耗損而不敢言也曰政令之顚倒而不敢道也曰壯營設施之不敢張口也曰華城經始之不敢游嘴也遂至於夜闌提燈行止閃忽眴目而語搖手而止便成一副當竗訣自近及遠由淺入深絲綸一下而窺覘成風筵席纔罷揣摩多岐罪斥者謂之恩遇奬用者謂之遐外甲所當着而註脚在乙東所歸宿而指點在西一年二年遍及涯角當面背面判若楚越凡係君上動靜云爲靡不指無爲有弄假成眞世界入於泡花人心溺於迷藏中外聽聞惟貴近是信貴近伎倆惟譸張是事譸張漸熾而聽聞漸惑有難之者曰上敎丁寧如彼而君言其不然者何也聖意分明如此而君言其未保者何也云爾則乃曰某人之言也某人豈不知之乎所謂某人卽貴近也當是之時有憂歎而至於緘默者有憤慨而發於辭色者輒皆以爲聖德之累胡至於此至以殿下辭敎之懇惻規模之宏遠一歸之於不誠無實之科訛言起於起處凶誣逾出逾奇滓穢之太淸玷汚於白璧其將以此而載之野史書之國乘後人之視今時果何如也以我殿下之初心試於玉樓淸夜穆然省察而點檢則必有所惕然警動恍然回悟者矣顧殿下欽明文思大堯之性也溫恭允塞大舜之姿也克勤克儉禹績允熙不邇不殖湯德乃新惟精惟一念終始典于學符有商之高宗祗祗威威懷保我小民法有周之文王白旄黃鉞一怒而安之者武王不獨專美于前而公然一二貴近調戲官家無所顧畏承佐而宣揚固難責於此輩搆捏而掎摭有何負於渠曹世道至此而壞了民志至此而索然殿下每以治不從欲中朝發歎而此輩之罪不正則今日朝廷無奈何矣此輩之誣莫辨則今日習俗不可爲矣容置此輩而未忍加諸法則殿下雖欲爲漢唐中主而亦不可得矣此輩不損毫髮而欲治亂逆者不幾近於遺大而察小乎噫澤瑮宇簡之凶言凶心未有甚於此輩則眞所謂九萬竄而堅卒無事者不幸近之夫所謂貴近者誰爲窩主也臣不欲指斥其名而臺閣論思之地亦豈無奮起而聲罪者耶臣雖無似惟有斷斷憂愛之誠消磨不得玆敢披瀝危腔仰瀆崇嚴伏願聖上炳消長之幾念存亡之分仍思聖誣之不可不辨世道之不可不靖民志之不可不一亟降鈇鉞以新一代之耳目臣雖非磨粉而爲世所僇萬萬無所恨矣臣初擬今日朝參時出位極論矣追聞朝參之退期未忍孤衷之按住其情可謂慼矣臣無任忼慨激切之至省疏具悉何代無貴近而御之有道臣主俱榮萬一反於是則不及漢唐中主之世遠甚使爾有此言卽予反省處爾以疎逖之蹤能及貴近二字良用韙之
정조 19년
獻納尹行直疏曰伏以臣望八老父病勢沈痼委頓床笫者四朔于玆矣症勢進退長在凜綴忽自歲前遇寒失攝一倍添劇萬分危重敗兆逆症疊出層加癖積橫亘勺飮不下手足浮腫冷泄無度喘氣咳逆迭發交作連灌藥餌幾危復甦者非止一再臣無他兄弟單孑一身左右扶將晝宵焦煎忽於日前以臣爲納言召牌儼臨於半夜憂遑之中顧臣情理實無暫時離捨之勢而在家納牌亦非分義之所敢出者故萬不得已隨詣闕外則違牌不捧退出無路更漏已深呼籲路阻進退不得罔知攸措離側經夜萬無其勢縶坐朝房五內焦燥到此地頭情勢處義有不暇顧急於歸護未敢與諸僚同其去就恭俟譴罰冒沒肅命汲汲出來論其情私雖甚矜慼揆以廉隅實多慙恧今又署經有命庚牌踵臨目下私情末由承膺玆敢疾聲仰籲於天地父母之前伏願聖明俯諒至切之懇特許鐫免以便救護仍治臣違傲之罪俾安私分千萬顒祝臣無任屛營祈懇之至省疏具悉爾其勿辭救護父病
정조 19년
乙卯正月十一日酉時上御重熙堂右承旨入侍時右承旨李晩秀假注書趙台榮記注官白慶楷記事官吳泰曾以次進伏訖上曰進御柴胡正氣散依書下方文一貼煎入出榻敎上曰進御枈胡正氣散前方中柴胡減二分一貼更爲煎入出榻敎命退承史以次退出
정조 19년
行都承旨李祖源坐行左承旨洪義榮坐右承旨李晩秀內閣直左副承旨洪仁浩坐直右副承旨李益運坐同副承旨洪大協坐直注書鄭文始病一員未差假注書徐俊輔仕趙台榮仕直事變假注書柳遠鴻仕
정조 19년
藥房副提調臣李祖源啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣不必入侍矣
정조 19년
李晩秀以奎章閣守宮檢校待敎意啓曰夜間閣內諸處無事之意敢啓傳曰知道
정조 19년
李晩秀啓曰來十一日專經文臣殿講朝參相値頉稟之意敢啓傳曰念後更稟
정조 19년
李晩秀啓曰來十一日輪對日次而朝參相値頉稟之意敢啓傳曰念後更稟
정조 19년
李益運啓曰臣益運以入直禁軍戎器點考下直進去之意敢啓傳曰知道
정조 19년
李益運啓曰臣依定式進詣仁政殿月臺入直禁軍等戎器點考則竝無頉仍以傳敎內辭意勞問則亦皆好在云矣敢啓傳曰知道
정조 19년
洪仁浩啓曰頒敎文赦句添入事命下矣藝文提學李秉鼎方在闕中使之赦句添入之意敢啓傳曰知道
정조 19년
洪仁浩啓曰頒敎文赦句添入事命下矣某罪以下宥之乎敢稟傳曰死罪以下竝宥
정조 19년
洪仁浩啓曰臺諫署經事命下已至經宿而掌令李儒修謂有身病持平朴蓍壽謂有情勢屢度催促終不承膺事體所在萬萬未安竝從重推考何如傳曰竝許遞前望單子入之待下批牌招察任
정조 19년
洪仁浩啓曰卽者義禁府都事來言時囚捧供及議處無得過三日事曾有定式矣時囚罪人徐有和當爲議處而判義禁李𡊠身病不得進參次堂例不得擧行云判義禁李𡊠卽爲牌招何如傳曰令次堂擧行
정조 19년
洪仁浩啓曰前假注書徐俊輔使之仍察何如傳曰允
정조 19년
分假注書徐俊輔遷轉代以尹致永爲分假注書
정조 19년
傳于李晩秀曰今日壽靜殿殿宮上號處所排設時都監堂上尙衣提調戶曹郞廳待令禮兵房承旨入侍
정조 19년
傳于洪仁浩曰至月以後有隔滯失音之症問于待令醫官則輒皆歸之於外氣以橘薑例方對之矣昨始招問康命吉則以爲惡寒非寒明是熱症出柴胡正氣散昨夜再飮頓有差意不啻雲捲前此效勞固知術業之最精今番奏功可謂奇異罪自罪功自功充軍罪人康命吉特爲放送以勸一院之御醫
정조 19년
傳于李益運曰十六日及二十一日景慕宮動駕時壯勇營出入番馬步軍兵大將率領隨駕龍虎營陣尾局爲信地事分付該營
정조 19년
兵曹禁衛中軍吳載徽摠戎中軍李應爀相換
정조 19년
以內農圃內官李碩謙手本亥子日熏大所用進排事傳于洪大協曰手本未及啓下徑先進排云後弊所關殊非嚴內外之意當該堂上遞差
정조 19년
以京畿監司徐龍輔狀啓廣州府人物燒死恤典令該曹會減事傳于李益運曰身前還上蕩減事回諭
정조 19년
以咸鏡監司金華鎭狀啓富寧府人物渰死事傳于李益運曰渰死人身前還布蕩減事回諭
정조 19년
以江華留守曺允大狀啓渰死人恤典令該曹會減事傳于李益運曰渰死人身前還布蕩減事回諭
정조 19년
以統制使李得濟狀啓巨濟府民家被燒事傳于李益運曰有還與布者中戶以上停退小殘獨戶蕩減事回諭
정조 19년
以慶尙左水使沈鑏狀啓盈德縣人物渰死事傳于李益運曰渰死人身前還布蕩減事回諭
정조 19년
以永宗僉使李普溫狀啓今春水陸操令廟堂稟旨分付事傳于李益運曰停操事回諭
정조 19년
以忠淸兵使洪仁默今春習操安興城操令廟堂稟旨分付事傳于李益運曰停操事回諭
정조 19년
以平安兵使申應周狀啓今春淸南巡操令廟堂稟旨分付事傳于李益運曰停操事回諭
정조 19년
以慶尙左兵使李潤謙狀啓今春習操令廟堂稟旨分付事傳于李益運曰停操事回諭
정조 19년
以京畿水使許任狀啓今春合操令廟堂稟旨分付事傳于李益運曰停操事回諭
정조 19년
以統制使李得濟狀啓今年春操令廟堂稟旨分付事傳于李益運曰停操事回諭
정조 19년
以黃海兵使徐有秉狀啓今春習操令廟堂稟旨分付事傳于李益運曰停操事回諭
정조 19년
以江華留守曺允大狀啓今春合操令廟堂稟旨分付事傳于李益運曰停操事回諭
정조 19년
以南兵使李格狀啓今春習操令廟堂稟旨分付事傳于李益運曰停操事回諭
정조 19년
以開城留守李冕膺狀啓今春習操令廟堂稟旨分付事傳于李益運曰停操事回諭
정조 19년
以全羅兵使朴基豐狀啓今春習操令廟堂稟旨分付事傳于李益運曰停操事回諭
정조 19년
李益運以備邊司言啓曰今正月十六日動駕時禁衛營留陣事命下矣禁衛大將姑未差代在前如此之時或以中軍代領或他大將兼察今番則何以爲之乎敢稟傳曰法不可低仰爲將臣而先犯者乍勘旋敍以亞將而隨衆者永錮不宥則豈有如許刑政乎此所以申大謙未宥則金持默難敍之意曾有下敎於賓筵者今則慶禮當前跛𨃽皆起如許輕罪何必靳持乎若欲分揀則當竝分揀持默大謙竝放罪名亦竝蕩滌仍令該曹口傳付軍職禁衛大將之代前大將金持默復授牌招傳授命召都監中軍望筒勿施前中軍申大謙亦爲仍任習儀在明卿宰侍從罷削人員及定配傳旨未下罪名蕩滌皆令該曹口傳付軍職使之參班可也
정조 19년
兵曹口傳政事副司直金持默副護軍申大謙副司直趙宗鉉徐有臣李鎭翼李邦一副司正朴齊一
정조 19년
兵曹訓鍊都監中軍申大謙仍任事承傳
정조 19년
李祖源以吏曹言啓曰今此各陵殿宮園墓正朝祭獻官執事中時無職名人員竝令該曹口傳付軍職何如傳曰允
정조 19년
洪義榮以戶曹言啓曰今年內貧寒宗室子婚扶助數依定式別單書入之意敢啓傳曰知道
정조 19년
洪仁浩以賑恤廳言啓曰今年內貧寒宗室子女葬時顧恤數別軍書入之意敢啓傳曰知道
정조 19년
洪義榮以賑恤廳言啓曰東部中路契任掌金喆今月二十七日本洞路傍得一歲遺棄兒同里居良女崔召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
洪義榮以賑恤廳言啓曰北部嘉會坊契任掌高景元今月二十五日本洞路傍得二歲遺棄兒同里居良女姜召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
洪義榮以賑恤廳言啓曰北部安國洞契任掌李厚大今月初十日本洞路傍得二歲遺棄兒同里居良女申召史欲爲收養貧不自食願爲受料告于本部自該部同日牒呈故依節目使之乳養之意敢啓傳曰知道
정조 19년
李晩秀以禮曹言啓曰製述文臣年滿五十一歲人員專經文臣年滿四十一歲人員竝依例減下後別單書入而御覽官案亦爲改修整以入之意敢啓傳曰知道
정조 19년
李益運以兵曹言啓曰依下敎隨駕禁軍及駕後禁軍武藝別監內吹兼內吹進伏軍士標下軍兵等處設粥以饋之意敢啓傳曰知道
정조 19년
李益運以都摠府言啓曰今日入直內三廳武兼禁軍及軍兵等當爲中日習射而春享大祭齋戒相値不得爲之之意敢啓傳曰知道
정조 19년
李益運以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 19년
李益運以訓鍊都監言啓曰依傳敎本局充軍罪人康命吉放送之意敢啓傳曰知道
정조 19년
李益運以訓鍊都監言啓曰依下敎隨駕將校軍兵等處饋粥之意敢啓傳曰知道
정조 19년
李益運以禁衛營言啓曰依下敎隨駕本營帳幕軍兵處設粥分饋之意敢啓傳曰知道
정조 19년
李益運以御營廳言啓曰依下敎駕前別抄等處設粥分饋之意敢啓傳曰知道
정조 19년
洪仁浩以司憲府言啓曰新除授掌令李心傳除拜後尙未署經同臺署經備三員爲之者自是古例而執義崔烜在外掌令一員持平一員未差在前如此之時只有二員開坐啓請署經之規今亦依此例開坐署經之意敢啓傳曰知道
정조 19년
洪仁浩以義禁府言啓曰削出罪人金持默平安道昌城府流竄罪人申大謙竝放罪名亦竝蕩滌事命下矣金持默申大謙竝放罪名蕩滌之意敢啓傳曰知道
정조 19년
洪仁浩以義禁府言啓曰保放罪人田佐顯照律令次堂擧行事命下矣田佐顯依例還囚後擧行之意敢啓傳曰知道
정조 19년
洪仁浩以義禁府言啓曰去十一月二十六日以長湍前前府使林鵬翰拿處傳旨傳曰此時守令不可一刻曠官爲先令道臣行査狀聞後待畢捧糴拿來事分付該府事命下矣今則査啓已下還穀畢捧云而林鵬翰以平山府使時在任所係是兼營將守令依例發遣府書吏差兼官後拿來何如傳曰允
정조 19년
洪仁浩以義禁府言啓曰吏曹草記批旨內長津府使金魯直令該府拿問考律勘處事命下矣金魯直今方待命卽爲拿囚之意敢啓傳曰何必捧供考律勘放後草記可也
정조 19년
洪仁浩以義禁府言啓曰長津前府使金魯直考律勘放後草記事命下矣取考律文則大典通編外官職條有曰守令之厭避殘薄規免不赴者各其地限三年定配準其遞期不敍推斷條有曰犯私罪杖一百以上之罪告身盡行追奪矣金魯直告身盡行追奪咸鏡道長津府卽其地限三年定配準其遞期不敍而以傳敎內辭意具罪目依例發遣府書吏押送配所之意敢啓傳曰知道
정조 19년
大司憲李鼎揆司諫崔重圭持平柳憲周校理趙德潤副校理洪秀晩徐有榘正言張錫胤金熙華修撰金興朝鄭履綏副修撰朴吉源等啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀免宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權妖奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒象掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毫使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十五行刀割答曰不允
정조 19년
判義禁李𡊠疏曰伏以三元開泰五慶咸萃縟儀將擧聖孝彌光帀域含生擧皆欽仰胥悅滿廷臣隣孰不殫竭趨走卽伏見吏曹享帖差臣以永寧殿告由祭獻官顧臣洪造之私自別於人今此顯相之命尤極與榮卽當趨承何敢言私而第臣自歲初腫病猝發於肩狎毒氣遍亘於手臂潰破屬耳膿血相續盡宵疼痛運動不得以此症勢末由自力於駿奔之列且況病屬瘡瘇尤涉不潔豈敢以獻酌之任自造於肅敬之地乎區區微忱只在於筋力奔走而適會病樣如許不能自效於將事之末誠禮缺矣臣分虧矣此事瀆擾極知惶隕事勢所迫不得已短章自列仰陳實狀伏乞聖慈俯垂諒察特命該曹亟賜變通以便公私幸甚臣無任祈懇屛營之至答曰省疏具悉疏辭許令該曹付標
정조 19년
乙卯正月十二日辰時上御重熙堂禮兵房承旨入侍時右承旨李晩秀右副承旨李益運假注書吳泰曾記注官白慶楷金良倜以次進伏訖上曰禮曹判書入侍賤臣承命出與禮曹判書閔鍾顯偕入進前上曰冊寶內入以十五日爲之出榻敎上曰進御柴胡正氣散前方中加柴胡五分前胡一錢黃芩五分一貼煎入出榻敎上曰明日殿庭習儀當於日高後爲之出宮時刻待下敎只入正時出榻敎晩秀曰頒敎文當爲製進而前大提學徐有臣方在引嫌中何以爲之上命書榻敎曰前文衡製進雖多其例敍用傳旨姑末下藝文提學牌招親祭祭文撰進頒敎文一體撰進鍾顯曰取考丙子年謄錄則王妃廟見禮時倣明朝遣官具牲牢告由之例以將爲展謁之意前期告由矣今二十一日慈殿慈宮中宮殿詣景慕宮時有告由之節而望祭當爲兼告乎上曰依爲之出擧條命退諸臣以次退出
정조 19년
行都承旨李祖源坐行左承旨洪義榮坐右承旨李晩秀內閣直左副承旨洪仁浩坐直右副承旨李益運坐同副承旨洪大協坐直注書鄭文始病一員未差假注書徐俊輔仕趙台榮仕直事變假注書柳遠鳴仕
정조 19년
李益運啓曰來十八日專經武臣殿講日次矣敢稟傳曰念後更稟
정조 19년
李益運以兵曹言啓曰今日殿座時別雲劍李致中時無職名口傳付軍職何如傳曰允
정조 19년
兵曹口傳政事副司直李致中
정조 19년
事變假注書柳台佐書啓臣於本月初十日敬奉聖敎馳往傳諭于安城郡內東里面宿龍洞領敦寧兪彦鎬所住處則以爲爲人臣而負萬死之罪者豈有如臣爲人臣而受罔極之恩者豈有如臣以臣所負之極罪獲臣所被之洪造其能生出海島復齒人類者歷數千古又豈有如臣之比哉三年叢棘之中泣血追愆自知覆載之難容已分殊方之永棄者忽於一朝脫死地而就生自罪籍而叨榮旣命全釋旋降收敍西樞之付敦府之移有若微眚薄過之隨例蒙恩者然此生此事夫豈臣夢寐之所期哉惝怳然疑跼蹐靡容歸身田里杜門屛息不敢以生人自處者亦旣有年矣不意玆者問議之禮郞纔回宣諭之史官儼臨王人屢辱恩敎相續臣之逃違軒階今幾歲月犬馬戀結之餘怳若昵陪耿光親聆玉音感激隕越心神如醉況伏讀聖諭上下百有三十餘言字字敷心句句浹髓所以滌蕩而開釋憐矜而眷念者諄複丁寧殆若慈父之詔騃子臣雙擎九頓有淚無從益不省措躬之所負罪賤臣得此於君父雖卽曰塡壑萬萬無所恨矣然而臣之罪臣自知之孽由已作魄又天奪本心因跡而莫白厥罪在法而難逭觀乎廷議臺章之爭執於減律之初院啓堂箚之覆難於特宥之際可驗大夫僉同之議雖蒙天地父母之至仁大德曲保危喘得有今日而爲人臣者持此罪名尙何以自立於天地之間復廁於冠裳之列上下班聯晏然若無故之人哉乃者皇天眷佑茀祿鼎臻五慶之嘉會載屆三冊之縟儀將擧朝野均歡跛躃皆聳雖以臣罪累之從不敢偃然退處方將進詣近京之地而不過粗寓其私自頌祝之誠而已玆奉恩諭莊誦感咽不知所云直欲卽地趨承叨參末班得與鳥獸率舞以效懽欣慶忭之忱且伸銜結叩謝之義而自念罪負至重情地至隘唐突進身重犯無嚴之誅實非賤分之所敢出反復揣量無以祗承德意罪上添罪尤增懍慄惟願亟被威罰以爲人臣辜恩蔑分者之戒而已云矣臣旣承偕入之命仍留偕入之意敢啓爲白臥乎事是良厼詮次善啓向敎是事答曰何若是乎況今日習儀之不參是豈義分之不安不在多誥卽爲入城事更爲傳諭
정조 19년
乙卯正月十三日辰時上詣明政殿親臨習儀入侍時行都承旨李祖源行左承旨洪義榮右承旨李晩秀左副承旨洪仁浩右副承旨李益運同副承旨洪大協假注書徐俊輔趙台榮記注官金良倜記事官吳泰曾一提學沈煥之檢校直提學徐有防一直提學徐龍輔檢校直閣徐榮輔南公轍檢校待敎徐有榘以次侍立上具翼善冠衮龍袍乘輿出永淸門詣幕次前降輿御幕次上曰承史各一員與中使進去習儀可也上曰進御柴胡正氣散依前方一貼煎入出榻敎上曰都監擧行誠萬萬駭然矣仍命書榻敎曰都監提調竝推考都廳郞廳爲先從重推考仍行慈殿上號習儀景慕宮上號習儀親祭肄儀慈宮上號習儀以次如儀訖左議政金履素右議政李秉模進前奏曰早朝勞動聖體若何上曰一樣矣履素曰今日日氣淸朗習儀順成誠萬萬慶幸矣上曰今日之淸朗可謂近來之最矣履素曰臣於日昨得見權裕疏本誠不勝驚駭矣疏中不露姓名雖未知所指之誰某而其所論列卽載籍所無之劇逆貴近之列果有此等凶醜則決不可一刻容貸且臣等之職亦可謂貴且近矣此疏一出出入邇班者實有混被䵝䵢之慮亟命陳疏人明言姓名夬擧王章肅淸朝著不可少緩矣秉模曰論人疏章雖不可究覈言根此則覈言根逈異其疏旣以卞聖誣爲言則實是臣子明目張膽處不陳姓名則懲討無以行矣不能聲討則聖誣無以卞矣爲今之道不可不更問於裕矣上曰其疏論列予亦不知指斥何人而元惡大懟論貴近之中若有此等至妖極奸之類則予雖不武豈或容貸非不知更使直陳而露出姓名之際若或混及於無辜則大非靖世道保世臣之意此所以趑且于中者也且今慶禮當前園幸不遠此非呼吸安危之事豈無明覈嚴處之時乎卿等姑退可也仍乘輿入靑陽門拱辰門詣壽靜門外降輿御小次行殿宮內習儀如儀訖上乘輿出拱辰門靑陽門入保定門還內諸臣以次退出
정조 19년
行都承旨李祖源坐行左承旨洪義榮坐直右承旨李晩秀坐左副承旨洪仁浩坐右副承旨李益運坐直同副承旨洪大協坐注書鄭文始仕直一員未差假注書趙台榮仕事變假注書柳台佐仕
정조 19년
洪仁浩啓曰大司憲李鼎揆執義崔烜掌令李心傳持平柳憲周呈辭掌令一員持平一員未差監察茶時之意敢啓傳曰知道
정조 19년
傳于洪義榮曰禮房承旨馳詣宗廟永寧殿社稷景慕宮奉審摘奸以來
정조 19년
傳于洪義榮曰明日冊寶內入當於眞殿展拜仍行大奉審還內後當爲之自都監奉詣時刻以午後爲之事分付
정조 19년
傳于洪仁浩曰上元前一日至後一日弛禁事分付巡邏營門
정조 19년
李祖源以議政府三公意啓曰今此合五慶陳賀時文蔭武前銜朝官依昨年正朝陳賀時例竝令權着帽帶入參賀班俾伸擧國舞蹈之忱何如傳曰允
정조 19년
李益運以吏曹言啓曰卽接兵曹移文則分兵曹佐郞金商雨時在忠淸道忠州地而身病猝重萬無上京供職之望云金商雨旣在外實病又如此不可等待其差歇上來今姑改差何如傳曰允
정조 19년
李益運以兵曹言啓曰宣傳官許侙身病猝重時月之內無望供職呈狀乞遞實病旣如此則不可久曠改差何如傳曰允
정조 19년
洪仁浩以義禁府言啓曰延豐前縣監金弘道拿問嚴勘新昌前縣監權尙熺拿問處之事傳旨啓下矣金弘道自任所未及上來權尙熺下去忠淸道公州地云依例發遣府羅將竝拿來何如傳曰允
정조 19년
假注書柳台佐書啓臣以領敦寧府事兪彦鎬本月十三日發向近京地之意前已馳啓爲白有在果本月十三日臣與領敦寧府事兪彦鎬偕到龍仁縣又伏奉聖諭傳諭于領敦寧府事兪彦鎬則以爲臣之保有今日幸値是會重煩我聖上如天之恩造者夫豈罪累賤蹤夢寐之所及哉在塗以來衷情怳惚又於此際伏奉聖諭諭以義分促其入城繼又有宗廟享官之命當此冊寶將上擧國懽忭之時動駕隔日淸齋在卽則雖以臣危蹙之情踪旣不敢文字瀆擾又不敢一向遲廻方將進伏城外而罪負如臣實無以唐突趨參於大官之列且伏念宗廟告由典禮至重而特差之後緣臣在外未能及期則尤不勝萬萬惶隕席藁旅次恭俟重勘之亟加云矣大臣方向城外臣亦隨往之意敢啓爲白臥乎事是良厼詮次善啓向敎是事傳曰過矣何如是乎以年前處分之過當追示尤悔之意於敦諭之中矣予則尤悔卿反介懷誠非所知於卿者況上冊大禮在再明卿當入參大庭若以一疏未暴爲難進之端此則豈無闊狹無論如此如彼明日內出場然後可趁於再明卿須諒之卽爲入來事更令偕來史官傳諭期於偕入事回諭
정조 19년
乙卯正月十四日未時上御重熙堂右承旨入侍時右承旨李晩秀假注書趙台榮記注官金良倜記事官吳泰曾以次進伏訖上曰王大妃殿進御行濕流氣飮自明日停止出榻敎又命書公事判付訖命退承史以次退出
정조 19년
行都承旨李祖源齋宿行左承旨洪義榮齋宿右承旨李晩秀齋宿左副承旨洪仁浩齋直右副承旨李益運齋宿同副承旨洪大協齋直注書鄭文始病一員未差假注書徐俊輔齋宿趙台榮齋直事變假注書柳遠鳴仕
정조 19년
李益運啓曰備邊司郞廳來言今日賓廳日次而景慕宮親祭齋戒相値不得來會云矣敢啓傳曰知道
정조 19년
傳于洪義榮曰領敦寧留待
정조 19년
傳于洪義榮曰領敦寧入侍
정조 19년
傳于李晩秀曰上冊寶行祭後還宮當由館峴以此分付
정조 19년
以香室景慕宮追上尊號親上冊印時親祭受押單子傳于李晩秀曰親押
정조 19년
以承傳宣傳官望單子傳于李益運曰未差之代令該曹口傳差出
정조 19년
兵曹口傳政事以李海愚爲宣傳官
정조 19년
吏曹口傳政事以洪檍爲分內局提調
정조 19년
傳于李祖源曰發遣吏郞諸執事請齋與否摘奸以來
정조 19년
以京畿監司徐龍輔狀啓長湍府民家失大事傳于洪義榮曰此時異於他時大中戶身布停退小殘獨戶蕩減事回諭
정조 19년
以慶尙監司趙鎭宅狀啓密陽府民家失火事傳于洪大協曰此時異於他時大中戶身布停退小殘獨戶蕩減事回諭
정조 19년
以慶尙右兵使白師誾狀啓今春習操令廟堂稟旨分付事傳于李益運曰停操事回諭
정조 19년
李晩秀以弘文館言啓曰本館上番副校理臣洪秀晩以景慕宮追上尊號時捧金印官下番修撰臣鄭履綏以王大妃殿加上尊號時捧玉冊官今日陪進事上號都監晝仕出去之意敢啓傳曰知道
정조 19년
李祖源以奉章閣言啓曰因禮曹收議草記今二十一日慈殿慈宮詣閟宮時合行儀節有令內閣玉署之臣博考王朝禮以聞之命矣臣等齊會本院取諸臣獻議參互較絜則禮曹判書閔鍾顯獻議中慈殿行禮當用先朝臨廟之禮者最有依據亦合朝典聖批旣已許可矣按而行之則有司在臣等無容架疊而若我慈宮行禮時合行儀節則編考歷代禮志及五禮通考等書竝無旁照之的證蓋后妃助祭則肇見儀禮褘衣揄翟服有其制玉豆眡豆薦有其器允爲祀典中一大儀文而漢唐以來斯禮之不講久矣況我慈殿以母后而臨廟我慈宮以齊體而謁廟斯乃國朝初有之盛典圖頌罕覯之徽規則文獻之無徵亦其勢宜然也惟皇朝嘉靖五年章聖太后有事于興獻廟而章聖太后卽興獻之后也萬曆八年帝奉孝定孝安二太后謁昭陵而孝定孝安卽昭陵之二后也其時儀注雖不可考而若取諸儒論說之雜出於傳紀者引伸反隅觸類比例則亦有可以領略其梗槪者矣謹按圖書集成引大政紀云嘉靖五年帝奉太后謁興獻廟諸臣引唐開元禮有皇后廟見之儀及國初禮有皇后謁太廟內外命婦陪祀之文具儀以上則章聖之於興獻廟卽用謁太廟之禮不以齊體而略其儀可推而知也又按皇明萬曆間躬謁陵寢記云萬曆八年帝奉兩宮皇太后率后妃謁永陵入就位如官奏行四拜禮訖奏上香皇太后三上香訖奏復位皇太后跪帝跪於皇太后之左讀祝官讀祝訖奏興四拜次詣昭陵行禮如永陵則孝定孝安之於昭陵亦用謁諸陵之禮不以齊體而降其禮又可推而知也皇朝已行之規例亶合引倣於今日臣等愚見則慈宮行禮時當設拜位於殿下版位之右稍前而西而出入之由左門陞降之由東階竝當一遵明史廟見之禮至於拜數多寡若依皇明廟見儀則當行再拜若依皇明謁陵儀則當行四拜陵廟異禮實難折衷而第伏念古禮男子再拜而以興伏爲拜婦人四拜而以屈膝爲拜婦人之拜謂之夾拜亦稱肅拜士婚禮有婦拜扱地之文周禮九拜有肅拜之名而註云婦人之拜是也據此則慈宮行禮及中宮殿行禮竝當行四拜禮而邦禮至重不敢質言臣等見識甚淺考据未確實不勝惶恧之至敢啓傳曰今則行禮只隔數日故考與收議之際徒費日字歸一未易而此等儀文曾未講究亦不可以一時考据之說爲準莫若就我朝已行之儀文而倣行之爲當慈殿臨廟之節別無參差之論當從衆矣慈宮拜禮處所用廟見舊儀設位於階上似好至於拜禮之再拜四拜間亦從時用之制庶合遵先之道升降出入之欲用皇朝廟見之禮未知爲可此則有壓尊之嫌而然竝令禮曹知此意磨鍊儀注以聞事分付可也
정조 19년
李晩秀以弘文館言啓曰因禮曹收議草記有復令內閣玉署之臣取諸議仍又博考王朝之禮以聞可也事命下矣臣等謹遵聖敎取考歷代典禮及國朝故事則終未得的據之文又未見旁照之例而第伏念慈殿詣宮時略倣先朝臨廟之儀陞由正路入由正門當中立少頃周審而出禮曹判書臣閔鍾顯之議似協情文矣慈宮詣宮時拜位上下臣等謹按大明集禮曰后妃拜位在香案前蓋皇明禮儀則皇帝拜位旣在香案前故后妃拜位亦在香案前我朝典禮則殿下版位在於階下又謹按家禮祠堂章曰主人有母則特位於主婦之前竊以此推之則慈宮拜位似當在於階下而稍前於中宮殿拜位至若再拜四拜之節大臣禮堂之說不無參差而臣等謹按讀禮通考廟制章曰凡拜男子再拜則婦人四拜謂之夾拜慈宮拜禮似當從相臣四拜之議而慈宮行四拜禮後陞自西階由西挾門入奉審訖仍降還次恐不違於禮制而臣等素蔑學識尤昧典禮今於莫重莫大儀節有不敢質言仰對伏惟上裁敢啓傳曰以內閣草記批旨施行可也
정조 19년
李益運以訓鍊都監言啓曰本局中軍申大謙當此動駕隔宵之日謂有至切情勢終不來現察任揆以師律誠極無嚴爲先汰去令該府拿問處之何如傳曰情勢似然改差可也
정조 19년
李益運以訓鍊都監言啓曰本局中軍申大謙汰去事草記批旨內情勢似然改差可也事命下矣動駕隔宵擬望乏少前中軍尹得逵仍任何如傳曰允
정조 19년
李益運以御營廳言啓曰今正月十六日景慕宮擧動時斥候七處伏兵三處將則本廳軍官五員出身軍官五員軍則京標下軍四十名竝嚴飭定送而依定式晝饒氣夜饋之意敢啓傳曰知道
정조 19년
事變假注書柳台佐書啓臣於本月初十日伏承聖敎馳到安城郡領敦寧兪彦鎬所住處傳諭之意纔已馳啓爲白有在果領敦寧兪彦鎬以本月十三日發行進詣近京之地是白乎等以臣偕往緣由竝以馳啓爲臥乎事踏啓字
정조 19년
事變假注書柳台佐書啓臣以領敦寧府事兪彦鎬方向城外之意纔已馳啓爲白有在果本月十四日臣與領敦寧府事兪彦鎬偕到南大門外西部盤石坊蓮池契三更量又伏奉聖諭傳諭于領敦寧兪彦鎬則以爲臣來伏城外附奏危懇而咫尺觚稜寸衷倍切深夜史官臨宣回諭十行辭意愈往愈摰祗擎奉讀只增感惶至於介懷之敎尤不勝萬萬震懍到此地頭他不暇顧坐待門鑰之開卽當冒沒肅命少伸微分云矣大臣旣有肅命之奏臣亦隨入之意敢啓踏啓字
정조 19년
乙卯正月十五日辰時上御誠正閣領敦寧入侍時行左承旨洪義榮假注書趙台榮記注官金良倜記事官吳泰曾領敦寧兪彦鎬以次進伏訖上敎彦鎬曰久始見卿矣彦鎬曰臣迫於義分雖冒登前席以臣負犯有難如同無故不敢如例問候矣上曰所辭過矣彦鎬曰臣之所犯卽是自作豈敢望復齒人類而千萬夢外得有今日復覩耿光更無所達矣上曰敦諭已悉而大抵伊時處分未及明知其事實急於事關莫重有所以矣大臣竄謫事或無怪至於不得自家發配雅有已例亦非援用者予所尤悔則政在此也且卿宮筵舊僚予以尤悔爲敎則今當無介懷之意矣彦鎬曰臣雖萬萬無狀豈敢以此二字萌心乎第廉防所重何敢復玷班行以貽朝廷之羞自玆以往惟有自劃而已矣上曰予旣以尤悔爲言有何更諭今已水流雲空不必過辭矣彦鎬曰聖敎及此臣不勝萬萬惶恐而在臣道理自修而已惟願亟賜體諒焉上曰一邊敦迫而一邊體諒寧有是理乎彦鎬曰屢年耿結之餘下情此迫惟願仰瞻天顔矣上曰卿則依舊矣彦鎬曰外殼雖如許神精已爲銷盡無餘矣上曰卿之京第尙今見在否彦鎬曰今亦有之而以臣負犯豈敢晏然於輦轂之下乎上曰卿言如此則予惟有引咎而已卿之去留卿自爲之也上曰明日庭班復當見之姑爲先退也命書傳敎曰軍士房承旨入侍賤臣承命出傳右副承旨李益運承命進伏上曰同副承旨入侍出榻敎賤臣承命出傳同副承旨洪大協承命進伏命書公事判付訖益運曰今當慶禮曠前跛躃鼓舞至於文蔭武前銜皆得參班而卿宰侍從中前大司諫李敬一前獻納李貞運前持平崔守魯前正言姜克成尙未蒙收敍之典獨阻大庭呼嵩之班故敢此仰達矣上曰所奏極爲不緊承旨爲先推考可也出擧條命書傳敎曰大禮在明此時爲民耿耿一念尤切於常時昨秋綸音旣言之際又諸道開賑形止鱗次馳啓萬一循例看過無拔例懲勸之政其可曰踐言乎以此另欲留意而爲方伯守令者若以悉心懷保爲心則庶免塡壑之患今日之諭意在先甲先以此意下諭于設賑諸道方伯又命書傳敎曰時囚保放命退承史以次退出
정조 19년
行都承旨洪明浩隨駕宿行左承旨洪義榮隨駕宿右承旨李晩秀隨駕宿左副承旨洪仁浩隨駕宿右副承旨李益運隨駕直同副承旨姜彝正隨駕直假承旨李太亨守宮直注書鄭文始病一員未差假注書徐俊輔隨駕宿趙台榮隨賀直事變假注書柳遠鳴守宮直
정조 19년
大駕詣景慕宮展拜罷後內閣政院玉堂藥房口傳問安答曰知道
정조 19년
王大妃殿惠慶宮遣承旨朝夕口傳問安答曰知道
정조 19년
李益運啓曰司僕內乘來言捲簾毛帳取稟傳曰捲三面毛帳置之
정조 19년
洪仁浩啓曰臣王大妃殿惠慶宮問安進去下直之意敢啓傳曰知道
정조 19년
假注書徐俊輔汰去代以具得會爲假注書
정조 19년
承旨前望單子入之姜彝正落點
정조 19년
洪仁浩啓曰行左承旨洪義榮座次當爲都承旨而䕃官例不得爲都承旨何以爲之敢稟傳曰同副承旨許遞前望單子入之待下批牌招
정조 19년
兵曹口傳政事副司直李祖源洪大協
정조 19년
承旨前望單子入之洪明浩落點
정조 19년
姜彝正啓曰王大妃殿惠慶宮夕問安何承旨進去乎敢稟傳曰同副承旨進去
정조 19년
李晩秀以上號都監都提調意啓曰別看役金啓重時無職名令該曹口傳付軍職冠帶常仕何如傳曰允
정조 19년
李益運以兵曹言啓曰依下敎隨駕禁軍及駕後禁軍武藝別監內吹兼內吹標下軍兵近仗軍士等處設粥以饋之意敢啓傳曰知道
정조 19년
李益運以禁衛營言啓曰依下敎衛內帳幕軍及本營留陣將校軍兵等處設粥分饋之意敢啓傳曰知道
정조 19년
乙卯正月十六日辰時上詣壽靜殿王大妃殿加上尊號冊寶親進入侍時行都承旨李祖源行左承旨洪義榮右承旨李晩秀左副承旨洪仁浩右副承旨李益運同副承旨洪大協假注書徐俊輔趙台榮記注官金良倜記事官吳泰曾一提學沈煥之檢校直提學徐有防徐鼎修金載瓚一直提學徐龍輔原任直閣尹行恁檢校直閣徐榮輔南公轍檢校待敎徐有榘以次侍立上具遠遊冠絳紗袍乘輿出永淸門詣小次前降輿入小次少頃進冊寶時至通禮啓請出次上出次通禮啓請執圭上執圭詣月臺就板位北向立通禮啓請四拜上行四拜禮都監都提調以下及在位百官亦行拜禮引儀引都提調蔡濟恭陞就簷階下西向立通禮啓請跪搢圭上跪搢圭奉冊官入詣案前捧冊函出跪授蔡濟恭濟恭跪受以授近侍近侍傳捧西向跪進上親受近侍對擧以授尙傳尙傳東向跪受還置於案捧寶官入詣案前捧寶盝出跪授蔡濟恭濟恭跪受以授近侍近侍傳捧西向跪進上親受近侍對擧以授尙傳尙傳東向跪受還置於案通禮啓請執圭俯伏興四拜上執圭興行四拜禮在位百官亦行四拜通禮導詣祗迎位上詣祗迎位西向立尙傳各捧冊函寶盠以出上祗迎訖通禮跪告禮畢上釋圭乘輿出明政門由靑陽門入拱辰門詣壽靜門外降輿入小次仍入壽靜門內有頃上出壽靜門還詣小次命入侍諸臣及都監都提調以下宣饌訖乘輿出拱辰門由靑陽門入明政門詣小次前降輿入小次諸臣小退
정조 19년
乙卯正月十六日午時上詣景慕宮經宿擧動入侍時行都承旨李祖源行左承旨洪義榮右承旨李晩秀左副承旨洪仁浩右副承旨李益運同副承旨洪大協假注書徐俊輔趙台榮記注官金良倜記事官吳泰曾一提學沈煥之檢校直提學徐有防徐鼎修金載瓚一直提學徐龍輔原任直閣尹行恁檢校直閣徐榮輔南公轍以次隨駕上具遠遊冠絳紗袍乘輿出明政門降輿乘輦出弘化門上曰冊印奉安要彩輿予當陪往直於駕前陪行事分付都監晩秀承命出傳駕由梨峴前路詣宮大門外降輦乘輿入大門詣神門外降輿入小次少頃改具冕服出次通禮啓請執圭上執圭入就板位行再拜禮詣廟內奉審詣省器位省器訖詣省牲位省牲訖還詣小次親押時至祝文親押訖命書傳敎曰入侍命下之後諉以食代翰注皆不知去處紀綱所在萬萬駭然赦令自赦令後弊自後弊當該翰注等不可汰去而止爲先逐出城闉之外不能檢飭之都承旨遞差諸承旨從重推考上曰承旨前望單子入之待下批牌招察任出榻敎上曰鹵簿使金載瓚推考出榻敎命書傳敎上號正時依壬辰年例以子初初刻磨鍊而起寢外位等節亦依壬辰年例自初更後爲之事分付上號都監上曰親享正時上號禮成後隨時爲之出榻敎命書榻敎曰明日慈宮上冊印正時以辰初爲之又命書榻敎曰明日還宮後經宿問安翌日問安勿爲之上曰翰注處分姑爲分揀許令參班出榻敎命諸臣小退
정조 19년
行都承旨黃昇源坐行左承旨李晩秀坐行右承旨洪仁浩坐左副承旨李相璜坐直右副承旨李儒慶坐直同副承旨南公轍內閣直注書鄭文始病一員未差假注書徐俊輔仕趙台榮仕直事變假注書柳遠鳴仕
정조 19년
王大妃殿加上尊號景慕宮追上尊號惠慶宮加上尊號後內閣政院玉堂藥房朝廷二品以上六曹堂上兩司長官奉朝賀宗親儀賓口傳問安答曰知道
정조 19년
大殿王大妃殿惠慶宮中宮殿合五慶陳賀罷後內閣政院玉堂藥房朝廷二品以上六曹堂上兩司長官奉朝賀宗親儀賓口傳問安答曰知道
정조 19년
傳于洪仁浩曰侍衛軍兵毛具
정조 19년
承旨前望單子入之金履翼落點
정조 19년
都承旨前望單子入之黃昇源落點
정조 19년
吏曹參判前望單子入之沈煥之落點
정조 19년
洪仁浩啓曰頒赦爲之事命下矣未承授推考傳旨自本院依例爻周之意敢啓傳曰知道
정조 19년
傳于李晩秀曰吏兵曹歲抄點下者依例捧傳旨
정조 19년
傳于李晩秀曰廣陵君烻百官加親授
정조 19년
有政吏批判書徐鼎修進參判未差參議韓晩裕行右承旨洪仁浩進以鄭毅祚爲掌令金孝秀爲持平李時秀爲工曹判書洪大協李文會爲分承旨林景鎭爲分兵曹佐郞左承旨李晩秀右承旨洪仁浩今加嘉善行左承旨洪義榮今加嘉義同副承旨姜彝正左副承旨金履翼右副承旨李益運以上今加嘉善加資事承傳戶曹判書沈頤之今加崇政完川君李明奎今加資憲行副司直李祖源大司憲李鼎揆行副司直鄭煥猷徐有臣今加嘉義楊州牧使韓光近行副司直李太亨林道浩鄭履玉行副護軍李太永姜膺煥申大偀今加嘉善副司果沈鏗崔鎭夏朔寧郡守韓德厚副司果柳憲周趙恪金履鐸以上今加通政加資事承傳前府使鄭東愼今加嘉善前持平崔守魯前司諫高廷憲前縣監金聖準以上今加通政加資事承傳
정조 19년
兵批判書金載瓚進參判柳誼參議尹長烈參知閔昌爀病右副承旨李儒慶進以李太亨林道浩鄭履玉李太永姜膺煥申大偀爲同知沈鏗柳憲周趙恪金履鐸崔鎭夏爲僉知林擎翰爲高山里僉使安德新爲兔城僉使司直蔡弘遠副護軍李儒修司果李復燮以鄭東愼爲僉知崔守魯爲僉知副司果李柱溟權太應金相穆權思浩禹成謨朴宗羽鄭致愚
정조 19년
承旨前望單子入之李相璜李儒慶南公轍落點
정조 19년
洪仁浩以吏批言啓曰都廳丁若鏞大祝任希存左通禮李廷顯竝加資事命下矣任希存未及資窮又未經準職李廷顯雖已經準職未及資窮丁若鏞雖已資窮未經準職又在居中何以爲之敢啓傳曰李廷顯旣經準職特爲下批任希存丁若鏞今日政亞長闕擬入可也
정조 19년
吏批再政以任希存爲司諫李遇濟爲修撰李周顯爲左通禮許晊爲右通禮鄭弼祚爲軍資正趙明師爲贊儀柳師模爲奉常正禮曹判書閔鍾顯行副司直李得臣徐有防尹師國權今加正憲司直趙宗鉉今加崇政大司成李家煥今加嘉義副司果權枰奉常正吳東賢副司果成德雨軍資正李肇源副修撰金熙朝左通禮李廷顯右通禮申光河贊儀李昌郁今加通政加資事承傳廣陵君烻今加興祿中官文鳳億今加崇祿中官劉仁獐今加崇政以上百官加親授前看役嘉善丁遇泰今加嘉義
정조 19년
傳于洪仁浩曰未肅拜司諫許遞前望單子入之
정조 19년
司諫前望單子入之丁若鏞落點
정조 19년
持平前望單子入之崔重圭落點
정조 19년
李儒慶以吏批言啓曰在前頒赦時例有別歲抄書入之事今則何以爲之敢稟傳曰書入
정조 19년
李儒慶以吏批言啓曰別歲抄書入事命下矣永不敍用居中居下亦爲書入乎敢稟傳曰依例書入可也
정조 19년
李晩秀以禮曹言啓曰殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶頒敎陳賀時諸道所封箋文中慶尙左兵使李潤謙鐵原府使任聖說以應封官兼別軍職故各爲封箋矣一體看審捧入之意敢啓傳曰知道
정조 19년
李儒慶以都摠府言啓曰今日入直內三廳武兼禁軍及軍兵等當爲中日習射而明政殿親臨陳賀相値不得爲之之意敢啓傳曰知道
정조 19년
黃昇源以義禁府言啓曰今日頒赦文書當爲分秩書入而判義禁李𡊠身病猝重不得擧行何以爲之敢稟傳曰令次堂擧行
정조 19년
黃昇源以義禁府言啓曰時囚保放事命下矣時囚罪人徐有和崔廷岳柳鎭爀鄭東愼等竝保放之意敢啓傳曰知道
정조 19년
景慕宮親上冊印後親祭敎是時亞獻官判府事金憙終獻官右議政李秉模進幣瓚爵官吏曹判書徐鼎修奠幣瓚爵官吏曹參議韓晩裕薦粗官戶曹判書沈頤之禮儀使禮曹判書閔鍾顯典祀官奉常正吳泰賢宮司令元在明堂上執禮行副司直尹行恁堂下執禮軍資正李肇源執尊副司果韓用鐸大祝副司果任希存祝史副司果徐有聞齋郞兵曹正郞洪樂游捧俎官戶曹正郞鄭東敎盥洗位禮曹佐郞金裕己典籍尹行逵爵洗位禮曹佐郞朴鼎元典籍宋應望亞終獻盥洗位直講安任權掌牲令典牲主簿張僴協律郞掌樂正李秉喆贊者引儀崔珽金東覽謁者引儀成殷柱兼引儀尹夔欽贊引兼引儀張思恭兼引儀韓範敏祭監監察趙時衡金載一
정조 19년
敎中外大小臣僚耆老軍民閑良人等書王若曰百祥鼎臻履景運於綿曆五慶咸湊賁彝典於闡徽載擧縟儀誕敷綸誥竊惟我太母懿範允遇古哲后徽猷黃裳配乾極之尊祥膺星㜈彤管著臨壼之德頌播女堯在先朝克贊文謨而今日寔荷慈覆萬世之宗祊永鞏保佑寡躬十行之徽札誕宣扶植大義肆皇天降遒百之祿迺聖壽躋望六之期玉慶愈康長樂之萬年齊祝寶籌彌邵大衍之一策新添膺景貺之知川符先甲稱慶之會顒輿情於盡日矧小子崇奉之忱猗閟宮盛德之難名自儲闈令聞之夙著備宵駕而翼翼克遵周文王三朝望雲輧而皇皇實邁滕世子五月軍國機務之代理允矣日月重華盤盂帳壁之有銘大哉天地洪度甲午之筵敎昭揭於戲不忘翼子之燕謨永垂俾昌而熾迨舊甲聿値維卯又誕辰乃屆建寅一淸之昌期載周緬惟是年是月千乘之孝養靡洎詎堪此時此懷惟我家荐至之休罔非眷佑之攸篤嗟昊天欲報之德政合情文之加隆亦粵慈宮思齊京室陰功丕贊於舜攝化洽家邦積慶光啓於文孫祥叶月日玆以知年之喜益篤愛日之誠左右就養之無方情自切於愉惋前後揄揚之未盡恩曷報於劬勞方山祝騰萬億於千而海籌儼六旬有一璇杓呈瑞仰萱暉之彌長寶曜增光猗花甲之重屆符至德於博厚悠久九五福一曰之休嗣徽音於莊烈仁元四百年三有之慶養親莫若養志非昧謙挹之衷得壽其必得名宜盡賁隆之美顧予二紀在御寔是諸慶餘庥奉慈歡而導太和獲迓申命承天休而撫熙運敢曰已治敬德爲祈永之要惕一念於無逸人瑞著錫福之驗幸萬民之共躋連年賓批之敷心縱咈群籲同日庭賀之飾喜式遵彝章乃於本年正月十六日加上睿順聖哲莊僖惠徽翼烈明宣王大妃殿下尊號曰綏敬十七日追上思悼綏德敦慶弘仁景祉莊獻世子邸下尊號曰章倫隆範基命彰休加上孝康慈僖貞宣惠嬪邸下尊號曰徽穆于殿于宮頌萬壽而奉冊盡情盡禮薦八字而揚徽煥其文而鏤玉書金播之詩而被絃越石循擧國大同之願竊幸慈心之勉回闡在天於昭之光然後孺慕之少展惟玆臨殿受賀之擧亦出賁歡述事之方今天其命歷年奚但一人之有慶每歲願如此日嘉與四方而同休遂推興孝之仁爰及肆宥之典自本月十七日昧爽以前除謀返大逆謀叛子孫謀殺歐罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓汚强竊盜外雜犯死罪以下徒流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲融融協氣之旁達沐至化於惠雨和風衮衮吉慶之連綿躋斯世於春臺壽域故玆敎示想宜知悉藝文提學李秉鼎製進